정조 14년 · 목
傅生一百九十五名京十三名京畿十四名開城府二名江華府一名江原道七名黃海道四十二名平安道二十六名忠淸道二十五名全羅道二十九名慶尙道二十八名咸鏡道八名更査三名慶尙道仍推四名京畿二名忠淸道一名慶尙道一名○刑曹啓言殺獄罪人林枝郁供招朴順乭之妻捧雇價給水渠家與其夫符同偸米情節綻露順乭之兄敢冬羞憤竝發毆順乭順乭自顚自仆果有傷痕渠之毆打實爲曖昧云一直牢諱請更加嚴刑期於得情敎曰此獄則自初非不念枝郁之柔拙而貧富强弱之間另念扶抑之政故他餘原恕之端姑不槪及於前此判辭大抵順乭之死由於敢冬之移憤猛打揆以事執情理容或無怪打之寧忍有殺心而常漢憤頭不顧事與理此所以每在然疑之科必欲傅輕今因曠蕩之會豈可一向訊推枝郁嚴刑一次放送又啓言殺獄罪人河召史供招隣兒朴東根投石渠家故叱責之東根極口慘辱不勝憤惋手拾所投之石還投之東根撞着頭腦罵猶不絕果以穢物塗其口唇伊日東根之母負東根入門曰東根今死矣汝善救活臥之房中已死矣當初投石豈有必殺之心曾前發明欲免殺人之名云旣已承款請依例結索取招後稟處敎曰原其本事必無欲殺之心然其結果焉逭償死之律致死者東根卽迷劣漢子犯手之河女卽狠愎賤物劣漢無妄愎物致憾納污之不足至於投石石之撞觸轉成殺死大抵殺死之事多在足踢杖毆否則又或有石打刃刺而投以戕命卽前此殺獄之所未見蓋投之爲云與踢與毆與打與刺之有心傷害異焉古人文字投字多用於好處臣於君投匭妻於夫投瓜無非相好之義已自字義伊然此足爲反鑑於此獄之資若使河女眞有欲殺之心踢亦可毆亦可打亦可刺亦可何必爲擬之不必準向之不必中之擧乎哉投石爲渠死案亦爲渠生階投而曰用意決知非審恤之政此而斷之以償死之律者大不可屢飭卿等速捧輸款出於重人命也欲傅輕之微意卽在於最初判付値今曠蕩之會須卽酌放河女嚴刑放送又啓言殺獄罪人鄭盤奉供招初因黃興坤之妻之囑不得直陳而興坤失錢之第三日來奸渠妻果卽執捉仍爲亂打云盤奉所謂捉奸之日旣在相鬨呈官之後其妻所供又曰牢拒不聽奸所執捉之說已歸無根前後承款之招自是斷案終不吐實節節兇獰請更加嚴刑期於得情敎曰至迷至劣者卽正犯盤奉欲奸渠妻之說若早發於初檢供招則獄官持難之論豈從而出乎勿論打之由於錢由於潛奸竝行手勢者非渠一人而金就聲一人外姑未捧供且就聲之供亦不分明若待在逃金光得之就捕渠將瘐死於獄中而後已渠妻所供亦言黃哥之欲奸女人偏性素多羞澁情雖急於爲夫揆以常情寧忍以不作奸而曰欲奸乎聞於前判堂金文淳之言厥女之面貌優於免麤云爾則與盤奉招之云云亦有暗合藉令欲奸二字皆出盤奉夫妻圖生之計無足爲此獄之輕重逃者未捉之前獄體未具未具之獄連加訊推豈非無於法之法乎法者天下平也値今赦令先講平允之義實合王政盤奉嚴刑放送又啓言僞造御寶罪人閔師錥供招兩件僞寶皆是李德咸所作渠不過居間紹介被捉於捕廳也㥘於惡刑而誣服知情之罪實所甘心元犯之律千萬曖昧云僞造御寶假作紅牌情節李光雲等歷歷指陳且以推諉德咸之說敎誘光雲之狀光雲丁寧納招眞贓已露一向抵賴請更加嚴刑期於得情敎曰共謀者多人而造謀者卽渠且渠所爲節節獰悖僞造御寶固何限而如渠之痛惡情狀曾所未見況麥浪無形迹之李德咸公然吐出要作渠圖生之計尤豈不絕悖乎如許頑漢不可以正犯之推諉有所容議於闊狹而僞造御寶之類印篆不分明者當宥篆跡之非木非瓠非瓦非蜜而以菁根刻出者亦當用當律乎菁根卽生蔬決無久不朽傷之理然則何以捉贓若無贓則又有違於受敎此一款卽爲盤問於渠處仍又詳考成獄文案論理回粘又啓言罪人閔師錥處更爲推問則以爲伊時李德咸以菁根刻僞寶塗朱踏紅牌故拾取菁根嚙棄之溝渠至於木片僞造實不參涉云此獄正犯之爲師錥無容更議請更加嚴刑期於得情敎曰菁根雖曰卽投溝中木片自是眞贓渠之此獄元犯烏可逭也然德咸光雲俱不得面質則此獄究竟將無已時對質無路則何以究竟不究竟而勒定元犯輕用一律亦關刑政卿等更爲論理議處又啓言罪人閔師錥眞贓已露證參俱備而做出之德咸旣無形影酌配之光雲亦無可問究竟之無期誠如聖敎當此無前大霈臣等不敢膠守常法而獄體至重不敢擅便請上裁敎曰內溝之菁根朽已久矣木片去就光雲當之而已酌配所謂德咸卽元犯推諉之漢沒捉無形然則閔師錥將無殺與活間出場之時際見卿等覆辭旣主曰宥之義於此豈有別見嚴刑放送又啓言殺獄罪人奴鐵金供招九月金病重時因其妻所請雖爲往見其所謂毋作讎怨等說千萬虛謊衣袴踢痕之說皆是中間做出云踢殺九月金情節終不吐實請更加嚴刑期於得情敎曰兄弟雖曰共犯用律家長當之況屍親招內鐵金踢胸腹五卜又一踢云而屍帳中痕損在於胸腹則一踢之五卜自當爲干犯此獄元犯非鐵金而何然鐵金之踢或歇於五卜而難測者獄情且以問病一事言之初問不言被打只云疽病過四日再問也又不言被打只云鬱氣及其三往問也强言被打其說太不分明屍親亦人耳爲夫問病諱其所祟豈非常情之外乎正犯死中求生之說雖不必取信而常時浮黃云云發於最初供招與屍親問病時云云如相密約此亦難解之一端無論如此如彼九月金生時果有宿病則鐵金之犯手無異梨落於烏飛之際卿等卽爲詳査回啓且以五卜言之苟有人心理宜爭死而竝與打踢而一直發明五卜之罪殆有浮於鐵金爲弟而不救渠兄之死如許化外惡漢可謂殺無惜五卜則卽爲捉來其凶獰情狀嚴覈得情以聞又啓言殺獄罪人鐵金事此獄疑端專在於九月金常時身病有無屍親夫億德之招以爲初再次問醫時其夫面黃氣鬱不知爲何症第三次問醫也始知病由被打以瘀血之症問之云其被踢之不重可以推知其弟五卜初則抵賴於刑訊今始輸款於平問情狀狡惡兄弟俱犯罪歸家長則鐵金之爲正犯無容更議請依前同推期於得情敎曰爲妻者不覺被打之祟則死之由於打邊半病邊半可以推知實因未可謂十分分明爲其弟者始雖吞吐今乃直言其共犯之由則共犯家長雖坐而下手之分輕重亦載律文兄弟之間孰緊孰歇無以究覈於獄老之後正犯亦未可謂十分無錯且正犯與干犯非兄則弟不足較挈於其中最是可疑者實因實因之疑卽未具之獄參恕不至於失刑鐵金則嚴刑一次放送又啓言僞造御寶罪人僧泄訓供招因姜聖輝之指囑書給帖文及被捉捕廳也怵畏惡刑一時誣服實無僞造之事笁善之指渠立證者直爲自脫之計云渠以首犯輸款捕廳移來本曹亦爲自服一自變招之後只以書給帖文泛稱遲晩僞造一款終始抵賴請更加嚴刑期於得情敎曰誠如秋官跋辭退任奸吏間多犯科至於山僧之作此罪可謂前所未聞雖以聖王曰宥之德實難容議於其間然許久在囚日次訊推徒煩酬應之資亦豈不可痛泄訓下送寺在地方該道監營令道伯親執嚴刑別出意見反覆究覈得情以聞○原春監司尹師國狀啓以爲僧泄訓嚴刑究詰則自踏僞寶自書僞帖渠旣一一承款今無更覈此獄肯綮專在僞造一款而忽於今招敢生死中求生之計丁酉之刻造推諉於已故之聖輝辛丑之刻造歸之於自斃之道訔一反前招疑亂獄情設如渠言僞帖之自書者卽渠也僞寶之自踏者又渠也出沒斥賣者亦渠也施以同情不告渠固難免更加嚴刑得情未知何如敎曰疑則疑矣疑輕之典用於償命之三尺況僞造之律乎嚴刑三次次次準三次永定殘寺僧事回諭○刑曹啓言僞造御寶罪人朴聖樑供招僞造一款渠不干涉爲安命寬之所欺帖文指示買賣處及現捉捕廳也命寬身死重刑當前惶怯仰對自歸䵝䵢之科云僞造眞贓已露諸招捕廳承款亦爲明白則乃敢推諉於已死之命寬萬萬凶獰請更加嚴刑期於得情敎曰一犯當誅況屢犯一度當死況百度乎赦自赦法自法此等之漢日次訊推徒煩例判之酬應其可曰國有法乎後日次則嚴刑仍捧直招以聞若復依奮例推又請例判如許法曹將焉用哉卿等難免重勘以此知悉惕念嚴覈而如捧直招以如格照律之意措辭回粘又啓言罪人朴聖樑結案壬辰年間所親安命寬袖出折衡帖三張要以賣給願買人皆以無小帖不肯買依命寬指揮以椵木片刻成印樣覓油紙模帖字仍手書小帖塗朱踏印塗墨踏帖次次斥賣與命寬分食價錢又以木片依樣命寬之所踏僞寶成出空名帖及小帖合百餘張斥賣云旣已承款請照律報政府詳覆施行敎曰一律一也較之殺人償命自有輕重至於不待時尤非可論於曠蕩之時推諉於安命寬雖似死囚圖生之說亦足爲一番究覈之端烏有之安命寬何處喚出乎以此以彼用以次律不至於太屈法尋常啓覆似此罪囚或傅生典況此時乎朴聖樑加刑準三次畿島永充奴役又啓言殺獄罪人吳孫興供招渠聞趙貴賛作拏渠家自番所下來貴賛已去果不相面貴賛死後其妻構誣告官屢受刑訊再次承款果爲誣招至於披髮一事渠父給渠收養於貴賛故不欲負其言而爲之云毆打貴賛詞證明白敢稱初不相面再次承款鐵案已成而曰以不勝杖誣招隨事粧撰萬萬兇獰請更加嚴刑期於輸款敎曰殺獄之中如許無倫之漢曾所未聞如彼其有欲生之心則初不犯手可也犯手何意被髮何意更爲箇箇各別嚴刑期於得情以重倫常又啓言今四月初八日良人李春弘所告內其弟春根見所親朴壽天李鎭光鬪鬨居間挽解金潤得爛漫泥醉右袒朴李兩漢拔劍刺左股初昏殞命乞依法償命云故依定式驗檢則初驗官南部奉事朴絅壽以爲左腿有刃傷處斜長八寸深二寸五分刀背在上刀刃在下脗合於無冤錄故實因則以刃刺致死懸錄金潤得雖曰只踢執刀者手證招旣明豈可售奸行兇刀子封送秋曹云覆檢官漢城主簿趙鎭坤以爲潤得之眼昏刺之死外無策之說旣發於屍親對質之供劃刃胸膛雕靑左臂之痕又出於檢庭推覈之際參以情犯的然無疑潤得以元犯懸錄云潤得拔刃刺人於白晝都市登時致死敢欺死者之無知反謂被踢而自刺萬萬狡惡請各別嚴刑期於取服允之又啓言金潤得更推則以爲今四月初八日所親人李鎭完與李春根春弘及朴壽天等鬪於水閣橋近處渠向前挽止春根怒渠右袒於鎭完與春弘壽天等無數毆打渠不能抵敵果拔刀刺春根左腿仍爲致命渠前後之招春根欲刺渠反刺其股之說及渠不佩刀之招不過圖生之計云旣已承款請結案取招後稟處又啓言罪人吳孫興結案丁酉二月初五日御營廳禁松軍孫弘曄捉犯松人授趙貴賛貴賛偸用賦松弘曄與之鬨有安三伊者爲貴賛毆弘曄弘曄訴營門捉三伊去中路失之渠訐貴賛被營棍十五度貴賛夫妻憾之作拏於渠家渠自番下來打貴賛鬢又衡胸膛踢左脇又踢腎囊者再貴賛仆地金雄朴仁貴等互相扶歸病勢漸重至二十三日而死渠㥘於殺獄披髮奔哭服喪厚葬之意萬般哀乞貴賛妻終不聽從云旣已承款請照律報政府詳覈施行竝敎以雖値曠蕩之時情無可施法難容屈使之依前訊推矣渠旣如是遲晩已捧結案到今當用法然用法非其時又然則不用法不貸死無端仍囚亦甚無義議于大臣草記稟處又啓言就議大臣則領府事鄭存謙判府事徐命善領敦寧洪樂性判府事李福源俱以病未獻議判府事兪彥鎬以爲罪累蹙伏不敢獻議云左議政蔡濟恭以爲潤得之於春根本無纖芥之怨伊日朴李鬪場亦非關於潤得潤得設有右袒李鎭完之心行兇於朴壽天容或爲說直刺挽鬪之春根者萬萬乖常渠招中眼昏誤刺似是實際語以此觀之殺人則無疑事實則虛謊然王法至嚴豈可以用法之非時遽議貸死乎伏惟上裁吳孫興之踢殺趙貴賛渠旣箇箇自服此與金潤得之近於眼昏誤刺不可比同用法之外豈容他議云大臣議如此請上裁敎以可殺則殺而已拘於用法之非時置之姑不殺之科冬節冷獄若至瘐斃則法不伸一也與其法不伸寧失於不經兩囚嚴刑次次準三次貸其死永屬曹奴更或口近一勺酒甚非生道殺人之義黑山三水等遠惡地移定官奴又啓言今四月十八日忠義衛李光春所告內其兄光濟以圖碁起鬧被打於金重彥重彰兄弟右脚折傷侄希佐呈狀本曹重彥兄弟待辜限嚴囚光濟今日鷄鳴致命乞依法償命云故依定式檢驗初檢官南部奉事朴絅壽以爲傷處則右脚膁肕下折骨處肉綻骨露毒氣亘直而紫赤色微硬詞證則諸招皆以爲鄭世俊外無他參證世俊逃躱盤問無處屍身上下雖無顯著傷處脚骨旣折肉綻骨露至近八寸則重彥所謂乘醉顚仆自致折脚者語不成說重彥必是首犯故實因以折骨致死懸錄鄭世俊以緊證知機逃躱故秘移捕廳期於跟捕云覆檢官漢城主簿金履仁以爲以傷處觀之以事理推之則被打致死灼然無疑故實因以折骨致死懸錄云光濟雖曰泥醉平坡自顚無折骨之理滾鬪之時被踢於重彥之脚光明若觀火重彥之爲正犯無容更議重彰則不必竝囚刑推懲礪放送重彥則請待後日次更加嚴刑期於得情允之敎曰折股而無器仗甚可惑足蹴足踢亦足以折服則蹴之踏之之際光景事實屍親供招亦不分明兩檢跋辭當問而不問疏漏甚矣如許檢官將焉用哉當該檢官等爲先從重推考卿曹跋辭亦未免糢糊與亞三堂別出意見更加究理期於歸一以聞俾無如前疏漏之弊又啓言殺獄罪人金重彥事臣等更考文案爛漫相確兩漢相鬪畢竟折股仍以致命而重彥之卽地躱避可見自㥘家人之贈遺藥物已露眞賦究厥情跡實無原恕之道請依前覆奏加刑得情敎曰疑則從輕無疑則從律從輕與從律之間當於何適從乎旣無之器仗何處覓來況自初檢案不成體段到今無器仗壞體段之獄勢將付之疑科三尺雖重疑以勤決有關後弊重彥之生雖近於罔之生比之誤用律未究之獄自有輕重之殊重彥嚴刑次次準三次仍充兵曹最苦軍籍又啓言今三月二十一日中樞府錄事金就溟所告內其子重瑞今初八日推錢于姜泰心家晩後還來衣上顯有被踢之痕問其委折以爲泰心與名不知三漢作黨毆打胸膛牽引云伊日午後姜哥來辱之重瑞不勝憤痛出與言詰姜哥同黨自外突入竝力毆打大段致傷今日巳時已爲殞命乞如法償命云故依定式檢驗矣初檢官西部奉事李之淳以爲傷處則仰面心坎一庫圍圓長三寸紫黑色堅硬浮高脗合於無冤錄賜死條故實因以被賜致死懸錄以各人招辭論之屍親崔召史頗自穎悟伊日相鬪也從窓隙窺見及其面質時能辨其首犯隨從持椎先打腦者姜泰心攘臂亂踢者姜希新右袒泰心倂力亂打者金尙得略干毆打者李聖民云此獄肯綮專在於足踢心坎者而今於平問之下有難明定惟在會推時究覈之如何云覆檢官漢城主簿洪大應以爲傷處顯有著露其爲足賜致命十分無疑故實因以被賜致死懸錄云矣成獄之法實因爲主長木亂下於厚衣之上泥鞋猛及於顚仆之餘者崔女面質時以姜泰心指告丁寧則正犯之爲泰心無容更議更加嚴刑期於得情其餘三漢請以隨從之律從輕重勘放敎曰四人之中殺有下手輕重之分泰心踢而希新亦踢尙得打而泰心亦打右三漢大體共犯無甚區別聖民助力則助力而觀於諸招優可謂附庸以崔女爲夫洒冤之情豈或歇後於執出元犯而兩檢及會推之供其所爲說不無眩晦底意崔女之必以泰心曰爲首犯者無他事起於泰心鬪始於泰心而崔女心中欲報一念每在於泰心言言緊束泰心不有餘力但迷劣賤女不識法文欲束處自不覺反弛屍帳實因專主痕損而痕損在於心坎則渠之初供中泰心則打腦後希新則無數足踢云者此爲相左之一端又於對質之際其說屢幻實無以的從崔女以屍親兼參證而囫圇之招不足有無於此獄之成否反復原案想像光景打者合力彼打者亦持杖滾成一團恰若蛙觝而羊觸則附庸之聖民最歇手勢安知無暗中緊着而若觸若打兩姜無異則亦無關於泥鞋淨鞋之間初招不告之尙得面質又以共犯爲說則此獄正犯雖使崔女極意摸索必無別般可執之端一獄無兩犯況三犯乎又況四犯乎泰心等四漢卿其各別嚴刑放送又啓言今八月十四日中部曺命根刺殺其妻李善山家婢三每云依例檢驗命根之招渠加髻三每率畜者十八年間生七子一女形勢貧窘來接李善山廊底三每待之甚薄通於李光彬張大得潛夜往來又暗縱順德者瞰渠去就故憤不自勝每詰三每今七月間三每耽兩漢夜且半不來稚兒啼索伊時卽欲殺之猶冀改過以言警責厥女反肆氣發惡曰吾得張哥渠招張哥欲質于三每張哥膝撞渠鼻䘐血淋漓三每在傍若不知今十三日渠出他而還三每曰此非汝家何以來此驅逐之乍拔佩刀欲恐之三每突入曰殺我積憤所激刺右股三每外叔卜萬等奪刀之際又刺左右膁肕行廊男女齊入亂打渠越窓逃走旋被捉而來三每已死云此獄根因專由於三每行淫一款旣不能目擊奸所忍肆三處之剚刃實因端的看證明白行兇情節刃刺光景渠亦無辭遲晩請依例結案取招後稟處至於張大得和奸三每之狀雖未執贜相親往來之事不能發明此獄事端亦由於渠順德等互相締結居間招誘之罪竝自臣曹從輕重懲勵敎曰此獄一言而蔽之曰不當成獄挽裳者對飯者爲其夫所殺勿令成獄卽先朝受敎三每之所爲豈比於挽裳又豈比於對飯乎渠以私賤兼有淫物之行朝李暮張人盡夫也其跡甚於和奸其贓浮於登時所謂渠夫命根者特臟腑未具之漢忍憤太過沒覺無雙屢遭奸夫之毒拳流血淋漓不思處置之方及至奸夫生荷杖之計厥女逞倒戈之謀命根始不得不千咨萬且以所佩刀向三每露刃擬股而三每發惡命根蒼黃於焉之頃淫女殞其命足可謂乾道不可誣藉令三每冤死命根故犯夫殺妻之獄事近過誤情出邂逅而有所生者多傅生典況命根七子一女云爾者乎如渠禽犢尙有一分人心則反不若豺虎之戀雛由前而殺無惜由後而殺無惜卿等之違越受敎徑先完決難乎免於不審卿等推考命根特放千連諸人亦爲放送至於張大得則若不逢命根之獃漢則渠之死已久矣至今偸活眞所謂罔之生倖也律以邦憲由我之律在所難逭各別嚴刑永屬三每家奴名見下又啓言丁未六月二十七日西部李慶泰縊殺其弟起得如例檢驗慶泰之招起得有竊盜之行偸賣祖先神主櫝袱母死不奔哭又以賊黨受棍捕廳一家老少以爲門戶之辱不如使之自處捉置家中往見從祖德培備說此事答曰殺之無惜兩妹及同居叔母皆無異辭誘起得入房而縛之數前後罪狀砒礵和酒使之自處終不聽從乃反詬辱以布巾兩匝勤結其頃後以右足踏着一端兩手攬引一端以至殞命起得之罪輕重無論同氣之間作此兇慘惟願速死云慶泰之事人理都絕謹按大典通編父殺子兄殺弟罪止杖流而先朝受敎定爲一律不可不別樣處斷者攸司之臣隨時稟處蓋起得之罪法非當死徒以門戶汚辱之恥作此兇毒之擧決不可擬議於杖流之律所當直請決案而旣有隨時稟處之命請上裁慶泰諸族已有從前之商議李德培則不善敎率卑幼韓召史同居一室未卽禁止自臣曹參酌懲治敎曰情固慘惡事非獨辦而無端當依本律施行而渠祖德培爲指使依此自本曹酌量照律後草記又啓言慶泰德培等竝杖一百徒三年照勘慶泰永春縣德培平昌郡竝定配所押送敎以本事登諸文簿徒關風化且今宥配之時不可發配慶泰德培等以降充之律更爲酌定草記又啓言降定之律旣無襯合之文充定外邑與發配無異恐有違於宥配之德意請竝充殘司奴案允之見下○京畿監司金思穆狀啓以爲祇受有旨後臣與參覈官參互獄情則已錄啓獄案合爲十四度而廣州具仁遠以闕外首倡率民投石作拏罪已捧結案今不可擧論殺獄罪人仁川成三特金浦李同伊龍仁金元喆廣州扈聖龍通津朴舜佐長湍朴根成楊根鄭千巳及韓召史驪州姜就文南陽韓灌等十名手犯情節俱無可疑取服償命無容更議安山鄭時永振威許坤交河安光益楊根姜萬周等四人細究情節不無疑眩之端敢附愚見條列于左竝令該曹稟處未錄啓殺獄罪人楊根魚用舟衿川朴昌源曺召史廣州張萬金甄云得楊州趙春才朴福金漣川李七奉長湍高貴同仁川金七金加平朴寬玉陽智朴興孫尹召史豐德鄭成得利川金福男砥平柳亮星安山閔七得坡州朴尤禿金安城崔旕福驪州兪撰得等二十名參以獄案雖有輕重之別究其情跡不無原恕之端竝自臣營疏放安山鄭時永事時永素多蓄憾於村人今忽肆忿於唜乭衰壯懸殊强弱不敵一場鬪鬨半夜傾殞若救八十老母一次推擠則固當生死不顧始何牢諱於査庭末乃吐實於推會考諸傷損參以詞證則拳打膝撞尤無可驗之痕前參後證率多相違之招三次行檢疑眩多端屢度査推眞贓未露則若歸由我渠無發明之辭終致償命恐欠審克之道振威許坤事內損苟的則外痕必著而按之不硬洗之不黯受傷之痕旣無把捉則當主詞證而檢案之成在於變動之後而屍親之證在於變動之前所見各異隨時而然獄體固宜嚴重論斷貴在審克疑信雖云多端輕重不敢擅議交河安光益事初覆檢案詳考傷處則堅硬不著紫黯無痕口中吐物可驗醉飽之證則山禮家餠酒亦或爲祟而傷處詞證俱無明白疑惟從輕實合審克之道楊根姜萬周事傷處不甚明的脈錄率多疑眩犯色問藥有黃納供擲柶參會奉乭明證打後始痛似涉他祟限內致死或近邂逅傷病相眩情節多疑及今輿論可驗一邑中公論玆不敢牢守愚見輕議重獄敎曰安山囚鄭時永之獄起鬧之因何結顆之由何竝無論可疑者傷損之眩晦而此猶餘事爲救八十老母之說旣出於渠供則抑斷以虛語甚非扶倫之政況以若疑端有若情理則假令救母云云非眞情渠之有老母則果分明卿狀之從輕甚得宜振威囚許坤之獄莫過於痕損與詞證而寧有按不硬洗不黯之痕損乎又豈有屍親作質反有相左之詞證乎蔽一言曰當活此卿言當矣交河囚安光益之獄傷處詞證之不分明無異於許坤傅生之論卿言亦當矣楊根囚姜萬周之獄傷處不甚明的脈錄率多疑眩猶屬餘事因病旣有明證輿論可見公言卿之不守先入之見深得旬宣之體右四囚特幷放送仍秩中驪州囚姜就文之獄論其情犯想其謀計則誠可謂至兇且憯而況判連施閭之後尤當劃卽償命以謝全歸之魂故道啓曹獻之前後屢査不傅生路必要訊服者蓋不可與尋常威逼論而然也若使就文自知構捏早爲輸款則朝家於此或可參互了勘而渠乃一意牢拒專事污衊至使守紅之節未暴玷白之冤者究厥所爲尤萬萬獰頑然大約因姦威逼律不至必死則固不可以情犯謀計之兇憯直施極律卿其分付該牧使就判連旌閭之下拿致就文以判下辭意嚴加曉諭後仍充本牧奴案使役通津囚朴舜佐之獄年前渠妻之九條呼籲若出於鳴冤之意而畢竟査簿燈成鐵案所謂九條中兩奴云云尤係難明籍令渠不出門不下杵而只使兩奴捽之曳之右太一死職由於渠則償命之律兩奴當之乎舜佐當之乎指使隨從律文至嚴則兩奴誣捏一款自歸落空而況道題中跳下瞥執四箇字劃出渠犯手時光景乎此與勢均者互相毆打一生一死之幸不幸有異則遽然傅生終壞獄體然奴主相證自有法禁則酌奴之據實指陳初無關緊而至於才福外崔㪲間特一公證耳當初平問時乍告旋變雖或歸之於舜佐之卽地慫慂其後邑推營査屢被嚴訊而一直牢拒者抑或有眞的目擊不忍立視之意而然乎所謂兩奴雖不可與舜佐對證㪲間則固無不可面卞之端而今則中伊已在逃矣路絕一質事屬䵝昩則渠之藉此爲說亦或有據及今酌決不至太寬分付主推官嚴刑一次放送仁川囚成三特之獄甕裏無酒旣未買賣廚下燃草本非罪過而謂以擅入先惹鬧端者固是三特之作俑而第因廊奴之微事忽加上典以醜辱則其在犬馬之誠宜效鷹鸇之逐而姑且忍憤初不下手及其朴哥之分付捉入金漢之不卽就縛之後始乃揮之踢之則其所揮踢雖或謂憑藉於主威亦不可都歸於私毆且加應伊金之同時足踢死者發口屍親納供而證絕階梯事屬疑眩畢竟朴哥之牢結猛笞又在此際者乎然則金漢之致死總由三囚而三囚之中若欲區別其首從則不得不以三特爲歸而大體論之其所區別無甚懸截亦爲放送南陽囚韓灌之獄朝官之交通宦寺邦禁至嚴則七寸族黨旣異親叔侄之間他家奴婢尤非渠祖上之物則常時往來替當推刷毒施殘逼之政直犯殺越之變者可謂二罪俱發禮分之致死專由於飮滷設如渠供云云其所以威之逼之者誰歟況所謂飮滷竟屬烏有者乎然渠所謂七寸叔景周者索於宦寺無相似之名問于京兆亦無如許之人旣無景周則宦寺云云可謂烏有仍令該道屢加査探尙不得依俙之漢則交通一款皮之不存且思之渠雖不足言渠之六代祖卽靖社功臣西原君嶠也西原以上黨之後偉績甚多嘗於宣廟癸巳李提督之東來也朝家請見戚氏兵法提督秘不出及西原以布衣專掌質問之事因此得其書始敎鍊我國軍兵訓局之設實賴西原之力其詳在新編通志西原之功豈尠少乎哉世宥之義不議於上黨西原之後而何爲灌之傅生未可謂失刑卿其招致營庭宣諭判付後特爲放送金浦囚李同伊之獄雖以踢鞭之先後背肋之緊歇區別其首從當初鬨場彼執髻此執領勢成兩鬪滾做一團而總角之挽臂解紛婦女之在旁發惡決無任同伊恣意亂踢之理況同伊則曳去三峯則隨往曳去者在前只管其曳去故更難分力於足踢隨往者在後必要其隨往故最易乘憤於鞭打而曰踢曰鞭俱在背肋則其傷處之多少淺深抑將如何卞明乎且屍親招中目見同伊曳去時足踢胸膛云云而所謂傷處不在胸膛只屬背肋之所著見者踢與鞭可謂將無同初檢官結辭中右邊之明是左邊之必是自以爲明與必兩字間然有意思而終不可爲十分歸一之語以此以彼斗明致死終難專諉於同伊而特以最初下手之在於同伊營邑之斷以元犯多年訊覈者此也特爲放送廣州囚具仁遠之獄豈容他議而首從本不的確共犯先斃者多人獨於仁遠用律近於斑駁前尹還朝者以此有所陳白而姑且咨且者出於重獄體也値今大霈何可靳持特爲放送楊根囚鄭千己韓召史之獄無此韓女豈有千己之手犯大凡殺獄造謀爲緊論其造謀非此韓女而何然不誅千己只殺韓女亦有違於獄體此所以竝令訊推者也以今滌蕩之時一宥不可兩仍亦不可卿其嚴飭主推官嚴刑放送長湍囚朴根成之獄獄體有難專以原情爲歸今番審理初欲咨且今因道伯登筵聞之其說果然與渠彷彿之類旣蒙宥釋則根成之獨置勿論不無斑駁之歎況山僻孤村證參無人兩檢屍帳痕損各異痕損之各異雖歸檢官之不審證參之無人實爲起疑之一端渠之始旣受置末乃逃躱者蹤跡雖似自㥘自㥘亦安知不由於㥘出於冤乎根成放○京畿監司徐鼎修狀啓以爲振威縣殺獄罪人崔奉丁獄情無疑完決同推撮其原案開錄馳啓奉丁之招渠以寧邊民昨年秋與朴太星來接水原府共浮堗石賣買爲業太星受人石價錢五兩故渠欲得一兩太星不給仍請烟茶一鍾渠亦不給如是之際轉相戲謔互相扶持自至此境渠與太星居是同道移亦同邑痛癢相關情義愛深有何嫌隙至於毆殺太星曾以嘔吐泄瀉僅僅回甦或者因此病祟以至此境云前道臣金思穆行關水原府移囚振威縣仍約日會推嚴訊得情臣於到營後詳閱文案採探物情渠輩雖至頑性命相依無異骨肉揆以人情天理豈眞出必殺之心特以些事起鬧薄醪爲祟犯此意外之變而傷痕狼藉詞證明白渠豈有發明之端乃以死中求生之計做出生前有病之說欲爲漫漶者尤極凶頑連加嚴訊期於取服敎曰跡也則赤如火情也則政可惡斷獄之法無出於情與跡情如許跡如許法有三尺渠焉可倖逭乎然中原則大赦死囚皆宥我國之區區於雜犯者誠未免局矣且此案更觀之則本情之本情必無欲殺無論如此如彼赦令才過卽爲刑放事回諭見下○開城留守具庠狀啓以爲本府有殺獄罪人崔泰麟金太根兩囚去己酉三月已捧結案其外無他罪囚敎以兩囚中或有可以傅生之人乎取考原案論理狀聞事回諭又狀啓以爲本府崔泰麟事取考文案金德沁果爲泰麟所踢打五日內致死其在屍親情理當卽告官以德沁父私自酬酢之說觀之其曰姑觀數日以待差病云似若傷處之不重且此獄肯綮專在於安重泰之證參重泰旣爲德沁解紛數日之內又往問病可知與德沁親密其證之能不扶抑有未可知然泰麟末招旣已承款揆以獄體似無可論金太根事林枝盛之頭腦破傷最爲致命處屍親則謂以太根手持石塊歸之打腦之證太根則謂以枝盛顚蹶爲石角所傷旣無證參兩不可準信以事理推之太根醉中以如拳石塊恣意打腦傷處之深至於三分則傷痕必錯亂不一而屍帳中但曰腦上左邊傷處斜長一寸五分廣二分深三分云而已錯亂與否到今有難指的區別大抵太根乘醉肆忿狼藉毆打而腹肚腎囊旣是要害石打頭腦末又自服反復參商似無更議敎曰卿府囚崔泰麟之獄殺越情跡至爲憯毒而始則粧撰終乃輸款朝家自當如例用法第守臣今番狀辭中上款三四條疑湍深得審讞之體不可以年久案成仍而置之以此更爲詳査狀聞後稟處竝謄原啓太涉浩汗只以所覆條件修上事卿其知悉擧行因開城留守更査崔泰麟金太根事狀本敎曰以今曠蕩之時豈容持難之論而三尺重典不可輕加低昂因卿起疑之端欲知事情顚末俾卿更具意見詳査以聞卽見卿啓曰以奴證主有關風化弟誣兄亦傷倫紀不可以此作爲詞證云爾則獄無證矣無證之獄卽未具之案在尋常審理宜屬可活不可活之間鄭重三致意焉矧於今日大恢滌大霶霈大掃厲乎卿其分付營在屬官處招致營庭曉諭放送作爲平民同府囚金太根之獄兇身自服鐵案已成外面驟看若無別般更評第其中有一段疑晦者大抵伊日鬨場卽渠輩契席也斗醪爭醉衆人扶歸而獨枝盛與太根在耳彼此之酒氣方濃去來之話頭俱悖而此際枝盛之脫衣裸體直向太根先咬膁肕次囓胸膛膁肕緩處尙難耐遣胸膛要害何由忍住顧其勢實無仰臥順受之理而不得不或拳或踢以解目前着急之痛則方其拳踢之時奚暇念及於彼隻之所撞緊歇乎畢竟枝盛脇腹腎囊之毒被傷損竟致殺越者亦理勢之固然而此與無端毆鬪有意故犯大有間焉則惜乎初覆檢官前後守臣一不拈出議到也年前湖南獄案谷城李萬伊事頗相彷彿伊時執法之地不但有異同之見揆以獄體亦合一分參量果卽酌決況今日普施之霈澤豈可不念闊狹之方乎且原情之典亦屬於關和中一事結案與否不須說也卿其將此判付曉諭後貸死放送○江華留守申大升狀啓以爲有旨祗受後殺獄罪人金就廷獄案從後具意見以聞敎曰卿府囚金就廷之獄此獄之最多疑晦已悉於年前判付中而特以檢官之査案守臣之筵奏有不可遽然闊狹至于今十數年迄未決折大抵變出孤村傍無他人所謂看證都是被告人而若弟若妻則當初盤問已是法外藉有渠輩之畏㥘指告者決不可引而爲證以傷風敎況所謂傷處只是左脇下一處而色雖紫赤實則微硬且其行兇器械非木而鐵非圓而尖今若以鐵之尖者擲打其虛胠之脇下則必當橫入臍腹穿出臍肚何止於紫赤微硬而已乎看證旣無公眼傷處又沒眞贓則東蕃之當日致死誠可謂曉不得處旣知其疑端之如許而一例訊推亦非審克之道向來査啓以姑令同推判下者已示朝家之微意況今疏釋之時施以參恕之典不至於大段失刑卿其招致營下以判下辭意曉諭後特爲放送○原春監司尹師國啓本以爲謹依聖敎別定査官殺獄罪人已錄啓者詳考文案多般講究後錄馳啓至於結案罪人一體條陳竝令該曹稟處未錄啓罪人六名中金化金辰洙具五得春川李就伯洪川朴師一麟蹄朴興彩成罪犯冤枉或情理可原屢經査推僉議詢同故發關該邑卽爲放送寧越辛致協元犯尙未究得別定査官會推從後錄啓已錄啓秩三陟韓泰建事同是手犯先犯之劉石乭以杖打之無痕止於刑放後犯之泰建以踢跡之有據獨爲元犯石乭旣先犯則乘憤之打反無傷痕已極可疑石乭招內始曰打脚終曰打臀脚與腎囊臀與脊背俱不甚遠氏業傷處非但腎囊亦在脊背無定打脚之杖詎或不及於腎囊不計打臀之時安知不犯於脊背而初覆檢案不爲詳査往先刑放已是疏忽甲辰更査後依刑曹回啓停刑待劉石乭就捕石乭逃躱旣久中間生死莫可知得泰建之冤一境皆訟已結案秩安峽李堰事侄婦失行雖玷門戶符同其娚具性大指揮渠子重喆結縛投水無少持難手勢慘毒未有如此之甚者第性大杖斃堰又償命是一獄兩死輿論如是不敢泯默原州申大集事假稱奉命欺瞞官長誑惑愚民之罪渠旣自服然渠直一喪性之漢所犯與出道作拏有間旣犯一律如法勘斷恐不可已三陟李遇秋及狼川吉仁恒誣陷官長付榜闕外依律勘罪恐不可已狼川咸致祥事誣土主掛榜紅馬木之狀渠自唱說至於輸款但聽言觀貌便是喪性之人掛榜實無執贓不下一杖直爲承款又是常情之外今方考覆追後結案馳啓未錄啓秩寧越辛致伯致協事元犯互換於兄弟詞證相違於前後先打脇肋者致協也後踢腎囊者致伯也初檢實因懸以毆打而致協爲元犯覆檢實因懸以被踢而致伯爲元犯論以情犯其打其踢俱足爲元犯而一獄本無兩犯若使此獄歸一則其償命斷不可已更加詳覈追後錄啓敎曰原州囚申大集之獄官長之誣瞞其罪一也愚民之誑惑其罪二也一云可惡況兼有之乎兼有之猶切駭又犯罔赦難貸之罪假稱宣傳官或別軍職托以奉命之人此而不誅三尺何所施然觀於道啓直一喪性之漢且所謂假托與眞箇出道作拏有間云爾則合有一分容議之端狼川囚咸致祥之獄構誣土主情可惡也唱說掛榜跡難貸也若不如法正律何以戢頑俗而杜後弊乎然擧措不似常性所謂掛榜實無執捉之臟而施杖之前承款不問之說喧囂詳載於卿之跋辭則與大集可謂一而二大集致祥等嚴刑放送嚴飭各其家人俾勿出頭鄕里三陟囚李遇秋狼川囚吉仁恒等之獄大抵本道風俗淳厖而儉嗇翛然有巖邑大朴之遺韻比之南之沃西之腴北之强剛不啻古今之相懸民知親上之義邑無千紀之囚每當諸道審理也簿錄堆案閱費幾十日獨於本道堇爲一二度而視諸道獄情無非可宥可恕而眞屬之傅生秩者此蓋自昔而然觀此遇秋仁恒之案事在昨年夏冬其謀則構誣土主也其跡則揭付榜書也豈意本道有此諸道所無之案乎不惟渠罪殺無赦切爲道內恥之然兩囚如律抵辟則是汚一道也不誅則是屈法而滋奸也自見詳覆之啓至于今服念未決際玆滌蕩之會大施宥放之典此兩囚當如之何決遣此所以十分商量者今因道啓更考原案渠所云云不遇不恤民隱等微瑣說話無關於反坐之律且其所謂榜書卽片片斷爛紙此而謂之榜書亦未免屑越於是予疑始決矣減律固無所妨遇秋仁恒等卿其捉致營庭親執嚴刑永屬該邑奴案安峽囚李堰之獄以同氣之親使之至於死者卽具性大而符同性大備施毒螫手勢者卽李堰也性大無倫悖惡之罪雖屬萬可殺求之律文猶有一分然疑之端至於堰也卽具女媤叔則侄婦帷內之事何關於渠縱曰渠弟死渠侄又死非渠無以句檢云䵝昧之事渠何敢不告官擅犯殺死之擧乎如使死者一有冤抑渠罪尤當何居前此屢詢僉議皆以堰爲可殺償命一款無容更議然正犯干犯之定執初未十分稱停性大先旣瘐死於獄中是一獄兩死觀此卿之跋語以一獄不可兩死採探輿論敷陳又如此朝家豈或持難堰嚴刑放送三陟囚韓東建之獄此獄元犯之歸於東建旣因踢痕之有據則手犯雖有先後而獄體只當以實因爲主藉使石乭初不在逃爲東建者焉逭當律然打之猛歇踢之輕重要當斟量於憾怒之淺深豈容以痕損之不著臂脚硬定其在踢不在打乎大抵被其咆慢者石乭也惹其爭端者石乭也而東建特助其勢耳爲人一踢豈遽緊於乘憤亂下之毒杖乎然則東建之爲元犯安知無橫罹之冤而道啓所以致疑於杖打之無定要害之不遠者儘爲的確之論若緣石乭之茫無蹤跡使東建終不免爲獄中之瘐鬼則此豈審恤之本意乎當此大霈合施寬典東建特爲放送寧越囚辛致伯致協之獄打者致協也踢者致伯也初檢打爲實因覆檢踢爲實因打與踢緊歇莫辨情與跡輕重無差此獄長時同推兄弟竝命之外將無究竟之時一獄兩犯尙云法外兄弟竝命有關風化大抵罪之疑者傅之惟輕書不云乎好生之德洽于民心朝家所欲法者聖王之政此獄豈有二辭卿之論啓深得審讞之體致伯致協嚴刑放送○黃海監司李時秀狀啓以爲有旨祗受後別定査官道內獄案無論已錄啓未錄啓反覆審究罪人十六名檢證明的情犯緊重者實難減律其中或有一二處起疑之端各陳賤見以備睿裁未錄啓罪人二十六名中情犯稍輕可傅生者十九名各卽疏釋計料其餘七名情法較重不敢擅斷別具啓本以聞已錄啓罪人十六名安岳金大隱發江事兩發江共打一文相中大隱發江未嘗援引者斤發江者斤發江推諉於大隱發江屍親文憲長與者斤發江面質也顯有沮色至有吾與汝俱有不良兄之說必欲歸罪於發江之兄竝與已死之兄加以不良之目必有隱情傅輕之典不敢遽議同郡李辰春事被打致死明白無疑私和時錢旣出辰春家典當文書又是辰春之物則辰春爲此獄元犯更無可論同郡金再重事詞證皆備實因已定但行兇器仗卽乫其柄柄主李巖回採薪之所距崔廷一家幾近帿場攀折枯枝見逐於山直棄乫其柄而逃云當再重打廷一於其家也乘氣下手何暇取其柄於一帿場地乎初檢時器仗現納乃四端折柄其中二端又非巖回之物屍親混拾他木假稱冒告亦足卞破此或爲一分疑端鳳山金必才事兩檢傷損旣不端的諸證供招又多逕庭甚至覆檢結辭中要不出三字依俙摸索全不別白適足爲死囚執言之端同郡金大隱阿只事女手殺人已係變怪母胎竝命尤極慘毒證參有十手難掩之跡實因無一毫可疑之端反覆參究實無原恕之道黃州尹成太事折項實因兩檢皆同執䯻曳足渠亦不得發明當執䯻於二尺許抹樓之時項部折傷不是異事敢以顚撲之說欲爲抵賴之計者尤極痛惡同牧韓德老事所謂實因之腎囊浮大如瓢腎子縮上果合於法文中被傷死條考之顖門其色靑黑與無冤錄男子下部被傷紅點現於顖門者大相左金斗煥之擔當負去韓五孫之迫切對質實乖常情雖多疑晦之端難議疏釋之典同牧尹才亨事所謂壯作宿嫌本非大事楊大阿只則受罪尹才亨等受辱受辱受罪輕重懸殊大阿只之逞憾才亨尙可謂無怪才亨之報毒大阿只未見其必然當初爭端始於韓道秀之不拜才亨之橫當毆踢道秀之傍立勸解決是理外魚召史及五歲稚子最爲公證而但曰大阿只與韓道秀相鬨云云才亨二字初不提及此足爲才亨稱冤之端兵營奴廣彩事安作亂以無病之漢一鬨之後仍以致命殺作亂者不外於廣彩等三漢而兩人先放渠獨牢囚衆證皆萃遂成鐵限此爲渠稱冤之端而實難原情而減罪海州崔惡才舊囚李從奉事惡才當爲造謀從奉當爲加功而一獄兩犯有所稱冤然從奉之囚本以殺人之罪又犯殺人之罪嚴訊得情斷不可已大抵以獄卒徵索賂物毆殺罪囚非比尋常鬪鬨邂逅致斃之類踰門例債之說掌務罪人之稱萬萬驚駭不可不斷以一律海州金檢忠事行兇器杖最係緊重屍親則謂以雜木元犯則稱以麻竹旣不拾得俱難憑考參證李貴一前後之招顯有扶抑之跡若以此招遂成鐵案爲元犯者似或爲一分稱冤之端豐川金武金事原其事端始於一鋤初無必殺之心只緣醉中之失實因無必死之傷詞證有差誤之端合有從輕之典瑞興李三奉事黑夜亂刺無異於當下致命至於同推時推諉於千萬不當之張健蓋者專由合嫌報怨之計其心所在極爲兇狡行兇之刀裂破之衣渠旣自納眞贓已露更無可論同府郭尙甲事戲場相鬨非出必殺之心私和渴葬亦無必報之意則雖與素蓄憤惡故欲甘心者煞有間焉然因賭戕人固已痛惡被打致殞亦甚明的雖欲參恕實無其說未錄啓罪人甕津韓連命遂安高汗卜黃元孫白川文從甲鳳山車守哲金京國申奉大金川蔡有卜信川崔辰岳李奉京載寧郭命大海州李永德鄭時才延安崔丑寬瑞興崔宗尙文化金呂輝豐川金廷才谷山張得伊康翎金於仁老味等十九名疏放計料又狀啓以爲黃州金成白事詞證俱無的確傷損亦非要害應問各人一倂捉來詳其文案參之供招則文廷樞之溺死分明是自溺金成同則只有當初起鬧毆打之罪而已償命一款似非可論又狀啓以爲情犯較重不敢擅斷者竝後錄登聞令該曹稟處平山李太奉事裵武應乙伊以替納還上屢次逼辱甚至於提刀往嚇太奉父之因此自縊雖出老妄未免浪死以太奉驚痛悲憤之心何暇較量其浪死與否乎以讎人之刀刺讎人之腹告官自首想其情境亦無足怪償命一款似非可議安岳韓西山事金於屯本自無病一宿致命必有所由且西山苟非犯手諸處傷痕豈至若此向昏孤村參證無人一辭粧撰百計掉脫邑人村漢勢固不敵光景事理跡實難明嚴訊輸款有不可已安岳金守哲事醉鬪結縛之狀自吐於元犯之口中流血狼藉之狀自露於元犯之身上又以全明守子四字首實於崔景千之家則元犯一漢身兼參證不待供招露出眞面大抵金京得以年少孱弱之漢泥醉暮還路逢醉漢相與顚撲强悍者勝而殘弱者死勢所必至更無可疑敢以失鐵逢賊持笠告官等說欲爲漫漶之計究厥情狀尤爲兇獰嚴訊輸款不容少緩遂安李雙同事露刃奔突刺李旕立傷處狼藉證參明白特以有情無情之間未得輸款果使雙同無造意故殺之跡此等之獄一或寬恕假醉戕人之類皆托於無情其流之弊不可不慮取服償命不容少緩鳳山鄭哲金事兄弟竝力猛下毒手籬杖數打之事渠不得發明則參證有無更不必問取服償命在法當然鳳山李明千事假托酒氣叱辱叔母固已絕悖而及夫兪女之奔詰也隨手恣意無難擠撲至於昏塞之境終又兄弟竝力揮搗衆目所覩無辭發明兩漢更爲嚴覈分定首從在所不已別加嚴訊取服計料敎曰安岳囚金大隱發江之獄朝家於此獄屢起疑而屢行査査必滋疑雖引共犯坐家長之文以大隱發江斷爲此獄之正犯而其不能釋然則愈久而愈甚始也參差惟屍親是聽終焉執定惟屍親是聽文贊徵雖曰看證而亦是屍親邊人則終無公眼之取信可知矣者斤發江之發明雖無爲其兄之語而大隱發江則以一次推肩納招隱然有拔其弟身自當之意卽此一事比之嶺南徐膺復兄弟豈不啻霄壤乎且以本事言之文相中泥醉大隱發江亦泥醉互相推擠互相踢蹴畢竟一生而一死道啓陳見儘有所據大隱發江放送鳳山囚金才必之獄因一勸農之推去以致官隸之鬪鬨而邑差出村濁酒盡量乘醉爭鬨兩不相不拳以毆足以踢迭出而交加緊撲則身損歇着則衣裂身損者致死衣裂者獲生其亦幸不幸之一類若以强弱而言同是官隸若以老少而言同是壯年初無殺心寧有隱情疑晦七條前已行査麴糱一着當屬參恕似此獄事多所傅生獨於此囚豈可使之瘐斃乎且道啓論列亦有意見才必放送黃州囚尹成太之獄毋論執䯻與執足曳下二尺許抹樓以致一夜間卽斃項頸折傷實因昭著如法償命斷不可已第以事理參之傷痕則竊有可疑者苟使成太執就廷之䯻伏而捽曳則就廷面部必先當着於堦石皮折血見而檢驗屍帳無此箇痕損若爾則執足捽曳面仰上而背貼下可知方成太與就廷相鬨也就廷在樓上先用足踢成太脊背又於成太回身之際擬踢胸膛則成太不欲順受執足而一曳之以防其踢不是異事畢竟項頸之折傷豈成太之所料哉就廷之踢在先成太之曳在後事出衛已情非害人成太招內以爲與就廷爲竹馬之友少無嫌怨有何相害之心而偶然相鬪至於此境豈有他說惟竢重辟云云屍親招內以爲就廷語其妻曰朋友間相爭不是異事吾未死之前勿爲詰責云云以此觀之此無致怨憤痛之意彼有引罪慚恨之心秋堂所論可謂覷得兩漢衷曲未後失足之變招不過是死中求生之窘辭旣知死者不至於致怨生者能知其引罪則屬之邂逅付之參恕不可以失刑言成太卽放黃州囚韓德老之獄若無士云堅執項頸之事豈有德老緊扼腎囊之擧乎腎囊筋絡之會雖曰至要項頸呼吸之關亦自不輕圖脫自己之項頸不顧他人之腎囊事勢人情之所不容已意只在於解急心不出於謀害一言可判年前湖邑之似此獄事以防己傷人之各有段落置之生路此囚不可異同而道臣論啓適又從輕德老特放黃州囚尹才亨之獄前日判付已示微意而楊女已故車哥至愚詞證如是不備而仍作不刊之案揆以獄體未之前聞當初事端起於韓道秀之不拜而何來才亨公然替當拳踢交加則設令道秀百打才亨一打大阿只心中之憤捨道秀而移才亨必至之勢大阿只之曰以被打於才亨者專由於是大抵凡事不出理外不拜致責之道秀下手無怪其稍猛暫時替當之才亨逞憾豈至於大毒乎共毆之獄以下手重爲正犯而道秀才亨間或輕或重終無以打破前後公證只有車五目金一人而七次納招番番各異莫重殺獄如是而何以決折乎疑則傳輕古聖攸訓道秀之更加究覈殆近已甚才亨之一向訊推亦涉太偏才亨特放豐川囚金武金之獄鋤子同商皆曰武金則揆以獄情若無可疑第鄕谷愚氓畏鎭營將校甚於猛虎而又其起鬧始於武金故寧得罪於武金不敢直陳以齊奉乎若使齊奉不勝伎倆結縛毆打而使只起鬧只指告之武金圖脫不得則爲武金者其肯無辭就死乎旣曰盜也鎭營校卒之縛之打之卽難醫之謬習則泛聽曰盜之說不下一手決無是理齊奉之徑先決放殊未知其穩當齊奉所當更爲盤覈期於歸一而疏釋已至多年今不必追理而武金則旣有此可原情可藉口之端則一向囚推亦非審克之道際此道啓亦在傅生武金放送海州囚李從奉之獄無論事端之如此如彼畢竟傷痕則不著自縊則的實匹夫匹婦之自經溝瀆間多有不勝一時之憤遽捐七尺之軀者今若求說不得仍成鐵案大非審克之道此獄則以自縊究竟更勿同推事分付從奉又入於惡才獄干犯同惡相濟可謂殺無赦然而更思惡才以獄卒恃勢威喝如渠獄囚何敢生意於違拒乎惡才嚴飭訊推期於取服從奉嚴刑放送海州囚金檢忠之獄暮夜醉鬪在於山頂此顚彼撲竟成殺越從以所用器仗又各異辭朝家於此獄不無疑晦者欲令更査而未果道啓際到誠有意見檢忠特放安岳囚金再重之獄此亦官校也無論犯輕犯重情有情無姑難遽議傅生而病漢之死似未必由於緊被打道臣論啓果有意見揆以曰宥之義不必靳持再重特放黃州囚兵營奴廣彩之獄雖曰營奴之所犯不問裏面可原與不可原一直仍推至於瘐斃而後已寧有如許欽恤之政乎抑强扶弱古人垂戒而强弱二字先着於胸中者已非十分公蕩蕩底意大抵折獄之方在於犯如何情如何迹如何可原也則當原而已不可原也則不當原而已營奴之名稱何足有無於償命之重案乎際見卿啓語深得讞獄之體況死者之死因病矣共犯二人先放矣渠獨一味訊推能無覆盆之冤乎廣彩特放黃州囚金成白之獄當初鬪鬨雖有實迹未梢推溺無一參證勿論痕損之要歇溺處之淺深廷樞之命必使成白償之則眞贓未得獄體不然道啓所謂深夜渡水酒熱漸湧驀然頹臥遂至凍斃云者近於臆料而雖以安玄己之屍親姻屬亦發緣沙問答之說前後檢官之未免緊束特爲其元犯之無處可擬而已今於更査之後豈靳傅輕之典成白特爲放送瑞興囚郭尙甲之獄當初殺死檠板昭在末後査案誣罔綻露況賭錢之場得者若飽失者如渴飽則易颺渴則求飮如是之際喜怒立判葛藤方生則其目下憤頭提檠直打卽亦必然之勢元犯所謂渠之自觸云云固知出於發明之虛說但伊時證左只有一箇驗金而外此皆屬耳聞且以事理言之此則族家贖奴也彼則鄕里兩班而相與之襍坐同技大失體面則當其欲歸之際備示頑悖及夫力挽之時想尤牢拒所謂兩班之一提毒打可以推知爲德守者旣不欲低首順受亦不敢犯分直前憤之所激怒之所發安知不自觸階頭故作施惡之擧乎投錢之技必具四人當下看證又奚獨驗金一人而更無他在傍公眼何也然則尙甲之提檠德守之觸階決是竝發未必非元犯之所可獨爲下手者一直歸之於殺死容爲渠稱冤之端而前此呼籲似或有所據而然及今疏釋不至大失刑尙甲刑放甕津囚韓連命對飯者無異姦所挽裳則亦許執贓況夜無故入人家亦死律死者之犯甚於對飯而挽裳況犯夜入之律者乎遂安囚高汗卜六十老女寧有和奸之理本事甚疑欲說亦醜況死者之自刺安知不由於良心旣非被刺則成獄非可論設令被刺爲母刺奸夫殺之法無可死當初成獄推官事萬萬駭然同郡囚黃元孫彼旣因病何關於渠白川囚文從甲俱醉俱倒至半夜一覺一死祟在於酒酒之爲害自昔伊然是以聖王疏儀狄今欲成案則追理儀狄之外何責於從甲至今訊推不卽決折道伯事甚未安原初成獄亦豈成說乎鳳山囚車守哲戲殺例不死同郡囚金京國誤殺亦不死同郡囚申奉大痕不分明金川囚蔡有卜罪在無妄信川囚崔辰岳蓋出衛母之心同郡囚李奉京元非用意之事載寧囚郭命大報仇可也償命冤矣海州囚李永德無一人立證同牧囚鄭時才設令手犯毆殺從弟妹則律不過杖流延安囚崔丑寬可殺之漢殺亦何罪況無打殺之跡者乎瑞興囚崔宗尙屍親反爲之稱冤文化囚金呂輝痕如搔癢則踢打非可論豐川囚金廷才過誤原宥於法典谷山囚張得伊醉漢自顚死固死者之罪康翎囚金於仁老味無殺心非辜限右錄十九囚之置諸流放之科卿言當矣卽爲依此決遣平山囚李太奉之獄京柱之死雖云溝瀆之自經而爲其子者何論其死之當與不當以不反兵之義取讎刃刺讎人又能之官自首甘以身塞償命之誅律文所謂擅殺其讎人者減死之文正爲此獄準備語道啓議緩可謂得體太奉所當依律文減配値今宥配之時只令該倅嚴刑放送安岳囚韓西山之獄日暮店舍證援無人屍親則曰手搗手推正犯則曰自顚自仆六年滯囚出場無期原其獄情顚末初似塞翁之失馬終作行人之得牛況又考之屍帳血癊色黯在於胸膛及項頸而拳毆手打者卽西山之妻也元犯之捨妻取夫一可疑也檢狀以夫妻合力夫必緊撞爲言而女雖荏弱賈勇力則其毆也猛男雖强壯無殺心則其踢也歇而毆痕如彼其狼藉踢損若是其依俙豈以男女之分硬定猛歇之殊乎二可疑也推蹶地上乘時築搗其項部云云證招昭然而突入身邊極意下手毆打其胸間云云屍親亦言且其痕損長廣皆過數寸內外無非渠妻之所犯而所謂西山犯手之跡不過曰足踢一事而後肋之痕接於項頸則渾是一庫執此欲別男女之所犯其勢誠無奈三可疑也大抵家人共犯雖坐家長同時竝毆當分緊歇則此獄元犯非渠妻而何三尺重案固自不輕而從律文處從律文觀倫理處觀倫理卞事勢處卞事勢然後獄可謂具矣法可謂行矣西山之償命豈不冤且冤乎西山特爲放送爲西山妻者藉曰無所犯在渠爲夫丐命之道當曰渠犯而夫不犯而渠乃不此之爲竝與共犯之情節而抵死牢諱如許頑女宜有拔例重治渠之得免元犯亦云僥倖之僥倖厥女卿其捉來嚴刑俾知夫爲妻網之義仍令本郡永屬宦婢安岳囚金守哲之獄醉鬪者渠也結縛者渠也渠旣首實於崔景千之家則此獄元犯非渠而誰第渠招中旣以名不知一人傍出相鬨爲言所謂名不知漢捉來頭面定其首從在所不已卿其刻期捉得如果烏有麥浪之事守哲處更加嚴覈以聞遂安囚李雙同之獄贓捉刺人豈計醉醒律嚴償命何論闊狹惟是有情無情爲此獄求生之端雙同之於旕立怨無可讎義無必殺酒後宿憾適起於成采憤頭手勢橫撞於旕立當其眼迷精昏之時旁人誰某作爲何事渠亦豈能自知此正所謂思慮之所未到耳目之所不及者道啓跋辭雖以假醉殺人自托無情爲慮後弊之難防然有情無情想境則不難辨故殺誤殺執跡則皆可驗以此爲拘一例訊推亦非欽恤之意雙同嚴刑放送鳳山囚鄭哲金之獄獄情之如此如彼姑且捨是彼雖蚩蚩者氓亦具彝性則欲樣升斗之粟便斷叔侄之義卽此一款烏得免三尺之律但兄弟共犯首從難卞手執致死人之項部緊撞於田塍云者卽此獄之肯綮而非哲金而光杓也前道臣所謂安知不出於光杓之所犯者誠有意見況光杓已斃於獄中若使哲金又置償命之科則是一獄兩死揆以審克之政合有闊狹之端哲金捉致營庭嚴刑放送鳳山囚李明千之獄決獄之體不出情與法而兪女在明千爲叔母且有嫡庶之分則渠以寸內侄行至發山僧之說當面誣辱又從以推之擠之無難拒撞如許傷倫悖理之漢可謂殺無赦然遍體上下無一要害傷痕檢驗所執亦不過皮損作痂而已此或爲一分可恕之端當其鬪鬨之時一醉一憤叔撞侄擠初無所執之器仗又無當着之犯迹而畢竟致命適在辜限之內則實因之以搗築懸錄雖謂之求說不得强以名之可也由前而言則有絕悖之情由後而言則無必死之法從情可乎從法可乎情與法固相重輕而三尺至嚴其不可以情廢法也明矣明千原獄則特爲貸死以不順於寸內長老罪嚴刑次次準三次放送一以申獄理一以懲悖習○前道臣金思穆論啓以爲安岳李辰春事殺獄當以傷處爲重傷處之微堅微硬差異於初檢覆檢且彥廷之二子趕到辰春之單身難敵者不無疑端曺讞更査儘有意見臣年前査啓未免疏率當此疏釋之日合有審克之道海州崔惡才威喝李從奉結縛朴海得竟至顚趺枷破骨露頷頰致命於辜限內情節兇獰取服償命斷當不饒貸第想當日光景如非一從奉之緊束雖有百惡才之指使決不至此道啓之以惡才爲主使律固的當曺讞之以從奉爲下手重亦有所據從奉蒙放則惡才仍訊恐欠平允之義安岳金守哲事最可疑者卽三笠子之二有主一無主也臣於檢題有所論列獄體所在允合覈實未究竟之前不敢遽擬鳳山金大隱阿只事跨腹膝擣難掩十目母子倂命不踰一夜自有殺獄未有如此之慘敢以內奴飮滷之說欲爲漫漶獄情之計尤萬萬凶狡此不償命法無所施瑞興李三奉事偸竊之習雖渠伎倆刃刺之計亦出不意細究厥狀欲免爲盜之名固無必殺之心而賊人荷杖已極獰悍半夜行兇無所顧忌依前訊推恐不可已敎曰安岳囚李辰春之獄以單身敵辰春三父子一可疑也傷處之微硬二可疑也獄官致疑道啓欠詳而成獄之道伯卽卿而亦以爲未免疏率則此獄豈有異辭辰春特放事分付該道海州囚崔惡才之獄如非一從奉之緊束雖有百惡才之指使決不至因此致命云者卿言亦似然矣自初道啓曹啓之以惡才從奉互執元犯足謂之不無所見今於從奉酌放之後卿又如是云云朝家於此何必過加堅守初見乎然循例決放來頭獄囚皆將爲獄卒所侵困惡才嚴飭道伯各別嚴刑次次準三次道內島中仍充奴案安岳囚金守哲之獄疑獄當生三笠之爲二笠已涉可疑名不知漢未捉之前此獄無以究竟疑端中最疑端疑輕之典不施於此獄而何守哲特放事分付道伯鳳山囚金大隱阿只三獄一人致命猶可償死況兩命乎觀於卿啓無容更疑於此獄然無以已具之獄看作循例留心究覈事嚴飭推官之意分付道伯瑞興囚李三奉之獄所爲可謂可殺猪肆偸肉雖曰伎倆所使因渠暗中揮刃以致人命之傷死死必償死三尺至嚴然反覆參究無殺心則丁寧不可以賊反荷杖不念原情之典三奉各別嚴刑放送事分付道伯因海州尙光澤詳覈文案敎曰海州囚尙光澤之獄此囚滯獄已過十三年之久屢行査而又承款在法必誅在情難赦然當初添書若出有情則宜必精書秘藏到處傳播而乃作火巢紙尋常等棄反爲傍人之取見已屬疑端且事機已露之後又卽滅痕之不暇而推庭捧招也誦傳原本少無難色終始不發明此亦有情者之所爲乎大抵究其迹則太不近理察其情則決非常性如今大赦活亦豈至於屈法光澤嚴刑次次準三次放送○平安監司沈頤之狀啓以爲已錄啓重案凡爲十四度略有然疑者附以迷見開錄于後未錄啓罪人三十一名或詞證實因俱不分明或證援已絕究詰無階者十三名謹遵聖旨仍爲疏放實因詞證明的者十八名仍行訊推義州宋大京當初起鬧雖因光玄之扶執畢竟致命實因大京之足踢夙伊之救療李三東可見生怯之眞情大京之推諉光玄尤是傷倫之悖習自知掉脫無階又以病死之說縱妻呼籲誠極駭惋傷處在速死之處而致命至九日之久鬨場無他公證對質只有屍親此足爲稱冤之端且禁舂不過微小之事而三東向其父發辱大京鬪毆亦出衛父之心二十年瘐犴三百次刑訊合有商量之道渭原李明重事元犯之諉罪任乭雖出自脫之計緊切參犯之任乭在逃未捕覈卞路絕則明重長在於不生不滅之科似此獄情合有商量之道江界李宗大事拳踢其妻毆殺之不足捉之江中假作自縊狀其所設心尤極慘毒粧出奸謀其父陳明替當元犯至於代囚陳明之事雖急於活子宗大之罪自歸於移父此等之獄不可容貸平壤洪卜伊事諉於泥醉顚傷而詞證一無可質歸之砒礵自服而驗釵不變其色何莫非粧撰乎實因端的看證丁寧但腎部卽速死之處而延至五日踢痕又不方圓者有違法文此必檢案疏漏之致鐵案已成今不可輕議同府康貴同鎌斫李己同致死事實明白初檢再招或半輸款末乃做出無倫之說諉以大成之誤殺其兄至於縱子籲天節節駭惋怒起其妻不聽其父打破家藏大成之執䯻詰責出於解紛之義一己同之居間止鬪亦是急難之情此豈可怒必殺之端哉渠供中不知何人何物之說似出眞境然當初證質只一林女伊後十年之間元告看證俱已物故更無質覈之路事係年久不敢輕議安州金晶一事白日鬪鬨出於人物雜畓之中適無參證已是可怪傷處緊重死不踰時者使妻扶護步往其家亦是難測之事而卞質無處安同素以酒狂伊日之擧亦出酗呶終爲晶一執言之端以致九年未決之案獄理到此實難容議成川張福事當初禁金卽官令也楊辰甲旣是採金之類譏詗捉得非渠私怨且辰甲先以木椎打矣張福無雍容受之之理此與先犯煞有間焉然被殺之慘無如此獄如法償命無容更議同府金於仁者臣待罪秋曹已有勘結者到今實無可疑之端中和劉德庚事起怒於叔母蓄憾於從弟有此殺越之變殺之無惜又況白洗圭自打其頭之說尤是意外白召史有何顧惜於德庚初旣挽沮告官末又立證官庭以洗圭自打納招此不過其娚則已愍夫侄之償死證左諸人隨而同聲矣然揆以法理無容更議同府林景柱事此獄雖非錄啓罪人前因其子之鳴冤已爲査聞姑未承回下旣奉審獄之命事當一體論列傷處則頂心腸肚具係要害詞證則德采漢周明白目覩而批頰推背吐實於渠供反復參究獄情無疑不可容議祥原李甲得事當初殺變出於甲得自文龍甲三漢之手密議戕殺卽甲得也首犯行兇卽甲得也甲得所持之斧痕最多於頭部此獄正犯實無掉免之理而六年在囚互相推諉龍甲自文徑斃獄中甲得至今生存償命之律不施於渠而施之於誰某乎此等之獄實難容議定州曺銀德事腎囊被踢之說奉岳生前明言於其子且加山同目擊於方鬪之際一向漫漶末又粧出市人曳踢馬蹄蹴傷及唐瘧痢疾等不成說之語縱妻呼籲俱極痛惋此等之獄無容更議龍岡宋壽殷事血染刀子搜覓其家莫掩行兇之跡急請贊興使之縫腹又露惶怯之狀殺狗買蔘極力救療出於知罪之意便成難脫之案而一向忍杖者情節可痛此等罪囚不可輕議江東韓必周事酒雖狂藥豈有人鬼不卞之理且殺越猶屬餘事渠爲人子忍於其母之前抽刀肆惡雖云自刺之意實係蔑倫不可以愚蠢有所容議敎曰平壤囚洪卜伊之獄伊日鬨場終始目擊者卽是德麟雍金而彼此踢打之說一直明白則元犯所謂砒礵云云全沒着落自歸虛謊大抵十錢葛藤遂成兩漢踢打踢打則均而强弱不同故畢竟生者生死者死似此獄情諸道傅生十居五六今不可異同卜伊嚴刑放送同府囚康貴同之獄京外常漢之輕犯殺越專由於酒色財三件事而酒之害最甚今於此獄尤可知也原其根因始緣家內之嘖舌轉成隣比之鬨場而那知纓冠之義忽遭刺刃之變乎若使渠自知罪戾早卽輸款則朝家於此或可以原情定罪而渠乃粧出虛謊之說要爲移嫁之計所謂移嫁者亦非別人卽是被死者同氣則其設心之凶慘造計之陰慝殺越猶屬餘事律以獄體固當一直加訊期於用法但伊日擧措想其光景參以事理則眞箇是酒也非人也觀於貴同之到了泥醉先毆其妻打了家藏又蔑渠父可驗其酒中所困若癡若狂都不辨眼前人之爲何者手中鎌之爲何物己同之當着此時忽被毒鋒者可謂不幸而此豈本心所使專是狂藥所祟似此罪囚付之惟輕不至太失刑況十年之間元告與干證俱已物故質覈無路觀於道啓跋辭蓋見邑中輿論之亦然且況此獄參證終不分明甲辰判付以獄體之不成初命行査旋又更覈及至乙巳行査辭連之金哥先已物故參聽之林女轉入䵝昧道伯發原情之論獄官主執法之說又命行査依舊不決究竟無期始於己酉夏卿在獄官時回啓頗有條理而然疑之心終未釋然以發告大成干證臥發之俱死不得不另使更査一囚之成獄與否何必如是靳靳不嫌其繁複而莫愼者三尺到今欲査而無可査之證證不俱而一直訊推則大有關於後弊貴同嚴刑放送義州囚宋大京之獄禁日犯舂此胡大事而兄先扶執弟又踢打至使三同因此致命者已係駭憤而況渠輩居旣同室寸又同堂而情分之篤無間同氣無論此扶執彼踢打固當甘心分罪騈首爭死而乃反弟兄互諉必欲掉脫者大係風敎尤極痛惋畢竟營邑則不得不以兩人共毆下手重光玄則勘放大京則訊推第細考其文案則伊日事端一則光玄二則光玄也若使光玄從容禁止使之穩歸則豈有大京背後踢打之理乎設有踢打之擧光玄久不扶執卽許解放則大京之或踢或打甚至齒嚙者又豈至此之甚乎然則其所以踢打者卽光玄使之而三東致命雖謂之光玄所主張未爲不可此等處不可以共毆下手重論而光玄則屬之隨從已經照配大京則作爲元犯尙今訊推反有輕重倒置之嫌道啓中以渠本情恕之衛父又悶其二十年滯囚三百次被刑一言以蔽之曰卿言當爾大京特爲放送渭原囚李明重之獄年前判付已以元犯則停刑任乭則跟捕之意有所措辭嚴飭而近閱文案明重之前後粧撰夢齡之許多誣罔俱甚可痛然明重行凶時看證云者皆非尋常公眼之人多是渠家雇賃之類而居在廊下如奴服事比之於任乭煞有分數較之於他人不啻懸殊因其言而爲證因其證而成案終涉未安且任乭奸所之說旣屬虛謊明重殺死之變已成鐵案則以其懷土人情必當携妻還巢而至于今十餘年永逃無形響者安知不有別般委折而然乎揆以獄情捉得任乭一番究覈然後自可決折此囚而跟捕多年尙未捉得若待其捉得而句勘則將使明重老死獄中及今酌放不至太寬道啓又有所據明重特爲放送祥原囚李甲得之獄前後判付已示朝家靳持之意而近又細閱文案伊夜小今同戕殺卽是三人而三人中特以下手重元犯都歸於甲得大抵甲得輩戕殺職由於韓女事端而龍甲其子也自文其叔也至於甲得乃堂侄耳親疏厚薄自有區別則鄕品女人忽地如許若其私情之隱痛家內之醜穢爲其子者比諸叔侄不啻懸殊則必欲捕獲必欲掩匿之心何嘗頃刻忘于中乎況自文甲得居在各家初不知裏面而前此目見殊常之跡耳謀戕殺之圖者已從龍甲始況小今同之潛入韓寡之房也龍甲之穴窓窺見執得眞贓密密通奇於自文暗暗傳知於甲得畢竟釀出戕殺小今同之事勿論下手輕重原其造謀之造謀一則龍甲也二則龍甲也不然則堂叔母雖曰至親其失行與否元不連累於渠則甲得之憤不顧身直犯殺變斷無是理且以韓女言之歸寧日字之相左姑捨是所謂同枕一款許多諸招皆不分明一室兩間隔以紙牕母子分居則豈有延接奸夫自露蹤跡之擧乎同枕云云終涉䵝昧至若入房一款邊女之供龍甲之招果爲沕合此或可以取信第想其光景推以事理當夜小今同之潛入也厥漢則未聽韓寡之肯諾只信邊女之慫慂徑先入房而及其入房之後龍甲穴牕窺見則何許怪漢夜無故入人家而非特人家卽是渠母房內則其認以姦夫驚痛駭憤卽地下手固是事理之所必然而渠則年少力弱無以自辦故不得不借手於甲得自文輩耳然則此獄元犯斷當以龍甲爲歸還囚龍甲究覈決折而律文云其母與人潛姦其子於姦所刺殺姦夫者參酌定配又以爲夜無故入人家者登時殺死勿論韓寡潛姦藉或未暴當用姦夫刺殺之律又況韓寡事端已脫空之後則自當用夜無故入人家殺死之律以此以彼元犯之龍甲自在參酌勿論之科甲得係是隨從之隨從營邑之倒置輕重互換元犯全昧古人制法之意至於龍甲自文先斃之後尤無可言甲得特爲放送安州囚金晶一之獄年前屢査渠皆落空到今錄囚豈有他議然安同之素稱酒妄邑人之所知伊日之擧亦出於酗呶可謂胥失況參證則終不分明大抵晶一活之不至於失刑誅之能可以礪他乎該邑新倅出自特畀此等處必不泛然看過卽令該倅聚會邑中稍有識解之人問其可恕不可恕之何如可以叶於輿情反復採探仍具該倅意見使之論報後狀聞中和囚劉德庚之獄恃渠豪富侮他老殘血染之石塊卽毒打之器仗目覩之金女以屍親兼參證多錢故獄情多幻無訂故償命無路凶身自明之招愈巧於獄老之後年前曺讞雖有左右看之說而不卽從施之者出於嚴法重命之意然讀律如詮經無疑處起疑起疑處會疑會疑而至於釋疑始可曰眞知知之不眞隨語生解則譚經萬卷不若精透要旨一句律文之斷例亦然將彼方此推移轉圜着心於活潑潑地然後應死之罪或在全宥此獄亦奚異是莫緊者痕損據胸之打傷在額右而德庚左執䯻右執石之說出於死者花妻之口則此被打乎自打乎莫切者參證朱哥爲切證金哥爲次證而金哥所引之朱哥死已久矣惟有金女一人而鶉奔喪其守於何考質然情露跡綻之獄無關於參證有無只從屍帳痕損定執實因此所以實因爲殺獄之最關棙今以自打邊爲歸則實因亦當曰自打自打之獄自償其命而已雖使古士師當之決知不易此言德庚嚴刑放送成川囚張福之獄藉令辰甲之死眞箇出於張福事則因公鬪非由渠渠以出使之官隸忽逢村氓之毆辱血氣所在寧有俛首甘心之理乎況同行之中又有助力之漢正犯干犯已不十分分明所謂應問諸招無不以疑亂爲計此所以屢査而不知止者也今因審理更閱原案張福之傅生夫孰曰不可乎死者生時久患毒痁及被酒肆囈屍親之所不諱方其喘喘而泥泥東歪西倒眼已眯矣形且痿矣渠之死病也醉也雖非張福與林景春之犯手難保其瘳而醒使卿牢守按法之見見之病醉邊較多乎拳踢邊較多乎不待費說自有躍如福刑放景春亦爲捉來一體嚴刑不能檢束於出使之時又敢游辭於査究之庭外邑民習殊極痛惡同行校卒卿其嚴棍懲治○前道臣鄭民始論啓以爲成川金於仁者事方當三德之捧錢乃欲宿債之討出所謂三德者不惟不給從而詬辱之西俗貿貿只知貨利錢旣未討辱又橫來業火陟起檠木一擲專由無識未必欲殺觀其偶然言詰致此重傷實無相見之面之語可見倉卒中眞情實是邂逅之致況三德初更後裹頭歸來旣非當下致命之傷三十里載舟觸冷足爲元犯執言之端必令取服斷死殊乖從輕之意定州曺銀德事朴奉岳與銀德爭詰怒執䯻髮旣有先犯之跡銀德防遮之際弱者受傷勢之必然不可謂銀德之故殺斷以償命殊非原情之意且遍體炙痕可知抱病之人跌倒之際因以添谻不是異事宋壽殷白晝刃刺情節狼藉李宗大殺妻投水已極凶獰父子互爭元犯欲爲俱免尤爲狡惡韓必周發怒其母刺殺朔不里者萬萬兇惡林景柱打傷之痕損狼藉欲諉飮滷之科故試米泔之水亦甚凶狡李采云已承款此人等反復考閱萬無傅生之路敎曰成川囚金於仁者之獄卿之論啓中以倉卒中眞情邂逅之所致爲一分原恕之資而三十里載舟觸冷亦以爲執言之端則卿必有的見於其間況卿是成獄之道伯乎豈可以參證之賣糖兒謂無雜心干連之付餠人謂足取信一直訊推不屬疑輕之科乎於仁者嚴刑放送事分付道伯定州囚曺銀德之獄死者先犯手死可謂浪矣死者有炙痕死或由病乎卿之論啓儘有意見膝搗而胸無痕亦屬可疑以此以彼宜付瀇蕩之科銀德刑放事分付道伯宋壽殷李宗大韓必周林景柱李采云等五囚之獄嚴飭推官勿以已具而不致意別加究理或有一分執疑之端須卽報來後狀聞事分付道伯(刀削)